Sýning á Kjarvalsmyndum Landsbankans í Austurstræti 11 Opnuð hefur verið sýning á 24 verkum eftir Jóhannes S. Kjarval sem eru í eigu Landsbankans . Sýningin er haldin í útibúi bankans við Austurstræti 11 og er opin á afgreiðslutíma útibúsins . Eitt af fyrstu verkefnum Kjarvals eftir að hann sneri heim frá Danmörku um 1920 var að mála portrettmyndir af fjórum fyrstu bankastjórum Landsbankans . Í kjölfarið var honum falið að gera veggmyndirnar miklu um útgerðarsögu landsmanna á annarri hæð nýbyggingarinnar sem reis í kjölfar miðbæjarbrunans 1915 . Fram á sín síðustu ár átti Kjarval regluleg samskipti við bankann , jafnt viðskiptaleg sem persónuleg , enda bjó hann um tíma í Austurstræti , gegnt bankanum . Með tíð og tíma eignaðist Landsbankinn eitt stærsta einkasafn af verkum Kjarvals sem til er , alls rúmlega sjötíu verk . Í kjölfar Kjarvalssýningarinnar verður reglulega efnt til sýninga með helstu verkum íslenskra myndlistarmanna sem eru í eigu bankans undir heitinu : Listasafn Landsbankans : Sýningaröð um menningararf . Aðalsteinn Ingólfsson listfræðingur er sýningarstjóri .